 ;ltp /;gt प्रोफैसर हुंदी सोच दा घेरा बड़ा खु’ल्ला ते डूंह्गा ऐ जिस च बिल्कुल बक्खरे ते बदरंगी तत्त इक दए ने रलियै कुसै ठोस ते तर्क संगत धारना गी जन्म दिंदे न।  इंदी इस संश्लेषात्मक या जुगड़ावीं सोच दा कारण इंदा नेकरंगी ब्यहारक अनुभव ऐ जिसी इनें अपने संघर्शी जीन, अच्छी तलीम ते देश-बदेश च भ्रमण करी हासल कीता।  इंदा आखना ऐ जे दुनियां मेरे लेई इक लम्मा-चौड़ा बजार ऐ जेह्दा अऊं बैतल आं, ते जित्थें बन्न-सबन्ने ब्यहारें, बन्न-सबन्ने बान्नें ते बन्न-सबन्नें बचारें कन्नै बाह् पौने करी सच्च-झूठ बारै रबायती भरम त्रुट्टी जंदा ऐ।  इस जुगड़ावीं सोच करी इंदी रचनाएं च तुलनात्मक तत्त त्रिक्खे अंदाज कन्नै उब्भरेआ ऐ।  जम्मू रेडियो थमां प्रसारत अपने इक अनछपे निबंध ‘जियां न मोती परोए दे’ च अपने कढवे दस्तखत बारै रम्जी नशतर फेरदे ओ दसदे न-"साढ़ा दस्तखत बी डैमोक्रेसी दा अजीब नमूना ऐ जेह्दे अग्गें पढ़-अनपढ़ सब्बै इक बराबर होई जंदे न। " इस जुमले च उंदा कढवा दस्तखत ते डैमोक्रेसी दे दो बिल्कुल बक्खरे ते बदरंगी तत्त इक-दूए कन्नै रली जंदे न।  जियां डैमोक्रेसी च वोटें दा बोल-बाला होने करी पढ़ें-अनपढ़ें बश्कार कोई फर्क नेईं रौंह्दा, की जे डैमोक्रेसी च मेदवार दी कावलियत नेईं बो ओदे हासल कीते दे वोटें दी तैदाद गै मनोंदी ऐ।  इयां गै भैड़े दस्तखत अग्गें बी पढ़-अनपढ़ इक्कै नेह् होई जंदे न की जे उस्सी कोई बी नेईं पढ़ी सकदा।  इस निबंध च उंदा सच्चा आत्मानिरीखन उंदी बेखौफ समाजक पड़ताल कन्नै इक-मिक होई जंदा ऐ।  उंदी ए जुगड़ावीं सोच गै उंदी तुलनात्मक विधा दा तत्त ऐ जिसदा बाना असेंगी डोगरी शीराज़ा च छपी चुके दे निबंध ‘अमरीका दे मंगते’ च बड़े म्हीन, पैन्ने ते तगड़े दलीली ढंग कन्नै मिलदा ऐ जेह्दे च लेखक ने ए पूरी चाल्ली प्रमानत करी दित्तें दा ऐ जे छड़े भारत च गै मंगते नेईं न जिंदे करी पच्छम उसी बदनाम करदा फिरदा ऐ बो पच्छमी सभ्यता दे अलंबरदार ते अपने गी खुशहाल खुआने आले अमरीका च बी मंगतें दी भरमार ऐ। 